Document ID: 32010D0073

NÕUKOGU OTSUS,
25. jaanuar 2010,
millega tunnistatakse kehtetuks otsus 2009/472/EÜ ja milles käsitletakse Mauritaania Islamivabariigiga AKV-EÜ partnerluslepingu artikli 96 kohaselt peetud nõupidamise järelmeetmeid
(2010/73/EL)
EUROOPA LIIDU NÕUKOGU,
võttes arvesse Euroopa Liidu lepingut ja Euroopa Liidu toimimise lepingut,
võttes arvesse 23. juunil 2000 Cotonous alla kirjutatud (1) ja 25. juunil 2005 Luxembourgis läbi vaadatud (2) koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel (edaspidi „AKV-EÜ partnerlusleping”), eriti selle artiklit 96,
võttes arvesse nõukogus kokku tulnud liikmesriikide valitsuste esindajate sisekokkulepet AKV-EÜ partnerluslepingu rakendamiseks võetavate meetmete ja järgitavate menetluste kohta, (3) eriti selle artiklit 3,
võttes arvesse Euroopa Komisjoni ettepanekut
ning arvestades järgmist:
(1)
Mauritaania Islamivabariik on lahendanud kriisi kõiki osapooli rahuldaval viisil, nagu on määratud kindlaks asjakohastes meetmetes, mis on kehtestatud nõukogu 6. aprilli 2009. aasta otsusega 2009/472/EÜ, millega lõpetatakse muudetud AKV-EÜ partnerluslepingu artikli 96 kohane nõupidamine Mauritaania Islamivabariigiga (4).
(2)
Mauritaania Islamivabariik on täielikult taastanud põhiseadusliku korra.
(3)
Riigi stabiilsusele kaasa aitamiseks ja selleks, et vältida edaspidi AKV-EÜ partnerluslepingu artiklis 9 osutatud oluliste lepinguosade rikkumist, tuleks edendada kõiki asjaomaseid ja huvitatud poliitilisi ja sotsiaalseid osapooli kaasavat siseriiklikku dialoogi ning taastada koostöö.
(4)
Seetõttu tuleks tunnistada kehtetuks otsus 2009/472/EÜ ja alustada taas Mauritaania Islamivabariigiga poliitilist dialoogi, et tugevdada demokraatiat, vältida põhiseadusevastaseid valitsusvahetusi, reformida riigiasutusi ja relvajõudude ülesandeid, järgida nii poliitikas kui ka majanduses head valitsemistava, toetada õigusriigi põhimõtete ja inimõiguste järgimist ning taastada riigiasutuste ja võimude tasakaal,
ON VASTU VÕTNUD KÄESOLEVA OTSUSE:
Artikkel 1
Otsus 2009/472/EÜ tunnistatakse kehtetuks.
Artikkel 2
AKV-EÜ partnerluslepingu artiklis 8 sätestatud poliitilist dialoogi Mauritaania Islamivabariigiga peetakse käesolevale otsusele lisatud kirjas esitatud vormis.
Artikkel 3
Käesolev otsus jõustub selle vastuvõtmise päeval.
Otsus kehtib kuni 25. jaanuarini 2012. Vajaduse korral võib otsuse Euroopa Liidu järelevalvemissioonide tulemuste põhjal uuesti läbi vaadata.
Artikkel 4
Käesolev otsus avaldatakse Euroopa Liidu Teatajas.
Brüssel, 25. jaanuar 2010

Labels: 10
18
15
5